Dorothy Degabriele li tmexxi tliet ċ-ċentri ta’ matul il-jum għall-anzjani rebħet il-Premju Nazzjonali Ħaddiem tas-Sena. Kollegi u anzjani li jżuru ċ-ċentri ddeskrivewha bħala mara b’qalb tad-deheb li dejjem lesta biex tgħinhom bi tbissima. Matul is-serata ngħataw erba’ premijiet oħra. Dorothy Degabriele ilha taħdem fil-qasam tal-anzjani għal dawn l-aħħar 20 sena. Tmexxi ċ-ċentri ta’ matul il-jum f’tliet lokalitajiet; l-Imtarfa, s-Siggiewi u Ħad-Dingli. Fil-fatt, kienu wħud mill-anzjani li jżuru dawn iċ-ċentri li nnominawha għal din il-premju li jirrikonoxxi u jiċċelebra l-isifidi u x-xogħol eżemplari. Il-Prim Ministru Joseph Muscat qal li l-akbar riżorsa li għandu l-pajjiż hija l-ħaddiem. Qal li l-akbar sfida tal-Gvern fil-qasam tax-xogħol fix-xhur li ġejjin se tkun l-integrazzjoni tal-persuni b’diżabbiltà fuq il-post tax-xogħol. Dr Muscat qal li sfida oħra hija li jkun hemm iktar nisa fis-suq tax-xogħol u tiżdied il-produttività. Il-Ministru għad-Djalogu Soċjali, Helena Dalli sellmet lill-ħaddiema li jippruvaw isibu bilanċ bejn ix-xogħol u l-familja, u b’mod partikolari lil dawk li m’humiex stmati u xogħolhom mhux rikonoxxut. Qalet li l-kwistjoni tax-xogħol prekarju ttellgħet fl-aġenda tal-Kunsill għall-Iżvlupp ekonomiku u Soċjali. Tul is-serata tqassmu ħames unuri; waqt li s-Sinjura Degabriele rebħet l-aktar unur prestiġjuż, is-Sur Martin Pirotta, li jaħdem fl-isptar Boffa rebaħ il-kategorija tal-ħaddiem tas-sena. Gilbert Xuereb, li jaħdem bħala manager fil-lukanda Le Meridien rebaħ il-kategorija tal-Manager tas-sena waqt li Mario Camilleri li jaħdem bħala koordinatur ta’ attivitajiet, rebaħ il-katogorija ddedikata għar-role model tas-sena. L-imprenditur, Winston J. Zahra li jmexxi l-grupp Island Hotels rebaħ l-unur tal-Employer tas-sena waqt li t-taqsima tal-ajru tal-Forzi Armati rebħet il-kategorija tat-tim tas-sena.